Surxondaryo viloyati hududiy gaz ta’minoti filiali boshlig‘i Erkin Murodov lavozimidan ozod etildi. Kun.uz manbasi xabar qilishicha, Erkin Murodov ish faoliyatida mahalliychilik va tanish-bilishchilikka yo‘l qo‘ygani uchun ishdan olingan. Biroz avvalroq, ijtimoiy tarmoqda Erkin Murodov o‘tkazgan majlislardan birida yozib olingan audio tarqalgandi. U «o‘ziga hech kim daxl qilolmasligi va yuqorida o‘zini qo‘llaydigan katta tanishlari borligi» haqida ochiq gapirgandi. Qayd etish kerakki, 2018 yilning avgustida «O‘ztransgaz» AJ hududiy gaz ta’minoti filiallari rahbarlari ishtirokida o‘tkazilgan videoselektor vaqtida ishda yo‘l qo‘yilgan kamchiliklari uchun Surxondaryo viloyati hududiy gaz ta’minoti filiali boshlig‘i Erkin Murodov bilan mehnat shartnomasini bekor qilish to‘g‘risidagi buyruq chiqarilgandi. Ammo u shundan keyin ham lavozimini saqlab qolayotgandi.